ออมสินสู้ตลาดเงินฝากดอกสูง
ออมสินจัดเงินฝากเผื่อเรียกพิเศษให้ดอก 3.3% หวังดึงสภาพคล่องกลับ หลังแบงก์พาณิชย์ดูดเงินฝากไปกว่า 7 หมื่นล้าน
21 มิ.ย. 2555

ออมสินจัดเงินฝากเผื่อเรียกพิเศษให้ดอก 3.3% หวังดึงสภาพคล่องกลับ หลังแบงก์พาณิชย์ดูดเงินฝากไปกว่า 7 หมื่นล้าน 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินจะเปิดตัวเงินฝากแบบเผื่อเรียกพิเศษ 399 วัน ให้ดอกเบี้ย 3.3% ไม่หักภาษีสำหรับ|ผู้ฝากที่เป็นบุคคลธรรมดา คาดว่าเปิดตัวได้ต้นเดือน ก.ค.นี้ เพื่อเป็นทางเลือกให้กับผู้ที่ต้องการออมเงินระยะยาว 
นอกจากนี้ ธนาคารออมสินยังมีเงินฝากให้เลือกหลายรูปแบบ ได้แก่ เงินฝากเผื่อเรียกพิเศษ 109 วัน จ่ายดอกเบี้ย 2.85% ที่จะขยายเวลารับฝากไปถึงเดือน ส.ค. เงินฝากเผื่อเรียกพิเศษ 11 เดือน จ่ายดอกเบี้ย 3% เงินฝากเผื่อเรียกพิเศษ 99 วัน จ่ายดอกเบี้ย 2.75% และเงินฝากประจำ 5 เดือน จ่ายดอกเบี้ย 3.4%
นายพิศิษฐ์ เสรีวิวัฒนา รองผู้อำนวยการธนาคารออมสิน เปิดเผยว่า ผลจากการที่รัฐบาลยังให้คงความคุ้มครองเงินฝากไม่เกิน 50 ล้านบาทต่อบัญชีต่อไป จะไม่มีผลกระทบต่อเรื่องเงินฝากไหลออกจากธนาคารมากนัก เพราะที่ผ่านมาผู้ฝากรายใหญ่ปรับตัวมาก่อนหน้าแล้ว 
ด้านภาพรวมยอดเงิน 4 เดือนแรกของธนาคารออมสินปรากฏว่า ลดลง 7.89 หมื่นล้านบาท นับจากเดือน ม.ค. 2555 ที่ธนาคารมียอดเงินฝากคงค้างกว่า 1.54 ล้านล้านบาท เป็นผลมาจากการที่ธนาคารพาณิชย์เริ่มกลับมารุกเรื่องการระดมเงินฝากมากขึ้น มีการออกผลิตภัณฑ์เงินฝากที่จ่ายดอกเบี้ยสูงมากขึ้น จึงทำให้ลูกค้ารายใหญ่และรายย่อยหันไปออมเงินฝากกับธนาคารพาณิชย์เพิ่มมากขึ้น 
ประกอบกับในช่วงที่ผ่านมาธนาคารไม่ได้เร่งเรื่องการปล่อยสินเชื่อมากนัก จึงไม่เน้นเรื่องการหาสภาพคล่อง อย่างไรก็ดีในช่วงไตรมาส 2 นี้ ธนาคารได้ตั้งเป้าหมายเพิ่มยอดเงินฝากอีก 2-3 หมื่นล้านบาท และคาดว่าจะเร่งเพิ่มยอดเงินฝากขึ้นอีกในไตรมาส 3 ด้วยการเร่งออกผลิตภัณฑ์เงินฝากรวมถึงสลากออมสินชุดใหม่ 
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ (LH Bank) เปิดเผยว่า ธนาคารได้ออกผลิตภัณฑ์เงินฝากที่ให้ดอกเบี้ยสูง เพื่อเอาใจกลุ่มลูกค้าที่ต้องการผลตอบแทนสูงคงที่ และยังได้รับดอกเบี้ยไปใช้จ่ายรายเดือน หรือนำไปลงทุนได้อย่างต่อเนื่อง ด้วยการเปิดตัวผลิตภัณฑ์เงินฝากประจำพิเศษ 18 เดือน จัดเต็ม 4% เพียงเปิดบัญชีตั้งแต่ 1 แสนบาท พร้อมรับดอกเบี้ยทุกเดือน ตั้งแต่วันนี้-31 ส.ค. 2555
นอกจากนี้ ยังมีผลิตภัณฑ์เงินฝากไม่ประจำ จ่ายดอกเบี้ย 3% ทุกวงเงินฝาก เพียงเปิดบัญชีตั้งแต่ 5,000 บาทขึ้นไป และสามารถเบิกถอนไม่จำกัดจำนวนครั้ง